અક્ષરધામની પ્રાપ્તિનો હેતુ શો છે? ત્યાં જઈને શું કરવાનું છે? અક્ષરધામમાં પ્રાકૃત વિષયભોગ નથી તો શું અપ્રાકૃત ભોગવિલાસ ભોગવવાના છે? અથવા તો શું ત્યાં કેવળ આત્માના સ્વરૂપમાં લીન થઈને રહેવાનું છે? આ પ્રશ્નોનું સમાધાન આપતાં ઉપનિષદ કહે છે કે અક્ષરધામમાં રહીને પુરુષોત્તમ ભગવાનનાં દર્શન કરવાનાં છે. ‘स सामभिरुन्नीयते ब्रह्मलोकं स एतस्माज्जीवघनात् परात्परं पुरिशयं पुरुषमीक्षते तदेतौ श्लोकौ भवतः॥’ (પ્રશ્નઉપનિષદ, ૫/૫) અર્થાત્ 'તે મુક્ત બ્રહ્મલોકને પામીને ત્યાં સમગ્ર જીવ, ઈશ્વરાદિથી પર એવા અક્ષરબ્રહ્મથી પણ પર પુરુષોત્તમનારાયણને જુએ છે.' પરબ્રહ્મની અનંત સુખમય મૂર્તિનાં દર્શનમાં જ અક્ષરધામની પ્રાપ્તિની સાર્થકતા સમાયેલી છે.